             
     REPUBLIKA HRVATSKA
BRODSKO-POSAVSKA ŽUPANIJA
   OPĆINA STARA GRADIŠKA
      OPĆINSKO VIJEĆE

Na temelju članka 107. stavka 3. Zakona o cestama („Narodne novine” br. 84/11, 22/13, 54/13, 148/13, 92/14, 110/19, 144/21, 114/22, 04/23, 133/23 i 156/25), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Općine Stara Gradiška („Službeni vjesnik Brodsko-posavske županije“ br. 14/09 i „Službeni vjesnik Općine Stara Gradiška“ br. 1/11, 1/13, 4/18, 6/18-pročišćeni tekst, 1/21 i 3/25), Općinsko vijeće Općine Stara Gradiška na ___. sjednici održanoj _________ 2026. godine, donijelo je 

ODLUKU 
o nerazvrstanim cestama na području Općine Stara Gradiška


I. OPĆE ODREDBE
Članak 1.
Odlukom o nerazvrstanim cestama na području Općine Stara Gradiška (u daljnjem tekstu: Odluka) uređuje se upravljanje, građenje, rekonstrukcija i održavanje nerazvrstanih cesta te financiranje i nadzor nad nerazvrstanim cestama na području Općine Stara Gradiška (u daljnjem tekstu: Općina).

Članak 2.
Nerazvrstana cesta je javna prometna površina koja se koristi za promet prema bilo kojoj osnovi i koja je pristupačna većem broju korisnika, a nije razvrstana u javnu cestu u smislu posebnog propisa.

Članak 3.
 Nerazvrstana cesta na području Općine je javno dobro u općoj uporabi u vlasništvu Općine. 
Nerazvrstana cesta se ne može otuđiti iz vlasništva Općine niti se na njoj mogu stjecati stvarna prava, osim prava služnosti i prava građenja radi građenje građevina sukladno odluci općinskog načelnika, pod uvjetom da ne ometaju odvijanje prometa i održavanje nerazvrstane ceste. 

Članak 4.
	Kada je trajno prestala potreba korištenja nerazvrstane ceste ili njezinog dijela može joj se ukinuti status javnog dobra u općoj upotrebi, a nekretnina kojoj prestaje taj status ostaje u vlasništvu Općine. 
Odluku o ukidanju statusa javnog dobra u općoj uporabi nerazvrstane ceste ili njezinog dijela donosi Općinsko vijeće Općine Stara Gradiška (u daljnjem tekstu: Općinsko vijeće).


Članak 5.
Nerazvrstane ceste u smislu članka 2. ove Odluke u naravi su:
•	ulice i trgovi koji su kao takvi određeni Odlukom Općinskog vijeća;
•	nerazvrstane ceste i seoski putovi koji povezuju naselja odnosno dijelove naselja;
•	parkirališta koja služe za parkiranje vozila ako su uređena i označena za tu namjenu;
•	nogostupi;
•	pristupne ceste do stambenih, poslovnih, gospodarskih i drugih građevina.

Članak 6.
Nerazvrstanu cestu čine: 
· cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, tunel, galerija, potporni i obložni zid, pothodnik, nathodnik i slično), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično), 
· građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i drugo), 
· zemljišni pojas s obiju strana ceste potreban za nesmetano održavanje ceste prema projektu ceste, 
· prometna signalizacija (okomita, vodoravna i svjetlosna) i oprema za upravljanje i nadzor prometa, 
· javna rasvjeta u funkciji nerazvrstane ceste i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično). 


II. UPRAVLJANJE NERAZVRSTANIM CESTAMA
Članak 7.
Nerazvrstanim cestama na svom području upravlja Općina.

Članak 8.
Upravljanje nerazvrstanim cestama obuhvaća poslove održavanja, građenja i rekonstrukcije i zaštite ceste.

Članak 9.
Evidenciju o nerazvrstanim cestama vodi Jedinstveni upravni odjel Općine Stara Gradiška (u daljnjem tekstu: Jedinstveni upravni odjel) u suglasju sa podzakonskim propisom kojim se uređuje sadržaj i način vođenja jedinstvene baze podataka o nerazvrstanim cestama. 
Na temelju jedinstvene baze podataka o nerazvrstanim cestama iz stavka 1. ovoga članka utvrđen je Popis nerazvrstanih cesta na području Općine koji čini sastavni dio ove Odluke.


III. ODRŽAVANJE
Članak 10.
Poslovi održavanja cesta u smislu ove Odluke su:
· planiranje održavanja cesta;
· redovno i pojačano održavanje i održavanje u zimskim uvjetima;
· ustupanje radova održavanja;
· nadzor i kontrola izvođenja radova održavanja cesta;
· odlučivanje o korištenju cestovnog zemljišta;
· osiguranje uklanjanja oštećenih i napuštenih vozila i drugih stvari i predmeta s nerazvrstanih cesta.
Poslovi održavanja nerazvrstanih cesta obavljaju se na temelju godišnjih programa održavanja komunalne infrastrukture koje donosi Općinsko vijeće.

Redovno održavanje 
Članak 11.
Redovno održavanje cesta obuhvaća sljedeće radove:
•	čišćenje kolnika, sustava za odvodnju, cestovnih jaraka i propusta;
•	košnja trave i rezanje grana drveća uz cestu;
•	obnovu, popravak i postavljanje horizontalne i vertikalne prometne signalizacije;
•	uređenje bankina (planiranje i poravnanje);
•	poravnanje, navoz te razgrtanje kamenog agregata na makadam cestama i putovima;
•	popravak udarnih rupa i površinske zaštite asfaltnog kolnika (površinske obrade, tanki asfaltni pokrovi);
•	hitne popravke i intervencije u svrhu uspostave prometa.

Pojačano održavanje
Članak 12.
Pojačano održavanje cesta obuhvaća:
· obnavljanje asfaltnog zastora kolnika sa svrhom zaštite kolnika i poboljšanja kvalitete vožnje;
· cjelovitu zamjenu kolnika na cijeloj ili na dijelu ceste;
· mjestimične popravke kolničke konstrukcije i podloge u svrhu zaštite i povećanja nosivosti ceste;
· zamjenu i ugrađivanje nove prometne signalizacije (horizontalne i vertikalne) i opreme na cesti;
· poboljšanje sustava odvodnje ceste;
· manje korekcije geometrijskih elemenata ceste (ublažavanje oštrih zavoja, uređenje poprečnih nagiba, raskrižja, stajališta uz cestu i dr.) u svrhu poboljšanja sigurnosti prometa.

Održavanje u zimskim uvjetima
Članak 13.
Pod održavanjem ceste u zimskim uvjetima (u daljnjem tekstu: zimska služba) podrazumijevaju se radovi neophodni za održavanje prohodnosti cesta i sigurnog odvijanja prometa za utvrđeni režim prometa u zimskom razdoblju.

Članak 14.
Zimska služba obuhvaća:
•	pripremne radove prije nastupanja zimskih uvjeta (izrada plana);
•	čišćenje snijega s kolnika cesta prema planu;
•	zaštitu ceste od poledice (sprečavanje klizavosti) posipavanjem kolnika i nogostupa;
•	osiguravanje odvodnje s kolnika za vrijeme otapanja snijega. 

Članak 15.
Radi provedbe zimske službe, općinski načelnik donosi Operativni program održavanja nerazvrstanih cesta u zimskom razdoblju, od 15. studenog tekuće godine do 15. ožujka naredne godine (u daljnjem tekstu: Operativni program). 
Operativni program iz stavka 1. ovog članka sadrži:
· prioritete čišćenja,
· stupnjeve pripravnosti,
· druge bitne elemente za izvršavanje zimske službe (popis mehanizacije i dr.).

Članak 16.
Redovno i pojačano održavanje nerazvrstanih cesta obavljaju pravne odnosno fizičke osobe kojima je to povjereno u skladu s posebnim zakonom.
Zimsku službu obavlja Komunalni pogon Općine Stara Gradiška.


IV. GRAĐENJE I REKONSTRUKCIJA
Članak 17.
Poslovi građenja ceste u smislu ove Odluke su:
· planiranje i programiranje izgradnje i razvitka ceste,
· projektiranje, geodetski radovi;
· otkup zemljišta i objekata;
· ustupanje radova građenja; 
· organizacija stručnog nadzora i kontrole građenja;
· organizacija tehničkog pregleda i primopredaja ceste.

Članak 18.
Nerazvrstane ceste grade se tako da se na njima sigurno može odvijati promet za koji su namijenjene.
Pri građenju ceste moraju se primjenjivati propisi o tehničkim i drugim normativima koji se odnose na takve objekte.

Članak 19.
Nerazvrstane ceste moraju se graditi najmanje širine kolnika 5,00 metara. 
Iznimno, nerazvrstane ceste mogu se graditi ili rekonstruirati i manje širine, ako zbog izgrađenih stambenih, poslovnih ili gospodarskih objekata ili karakteristika terena nije moguće izgraditi cestu širine utvrđene u stavku 1. ovog članka.
Širina pješačkog puta mora iznositi najmanje 1,20 metara.
 	Širina bankine uz cestu mora iznositi najmanje 0,50 metara, a u iznimnim slučajevima navedenim kao u stavku 2. ovoga članka može biti najmanje 0,30 metara.

Rekonstrukcija i pojačano održavanje nerazvrstanih cesta
Članak 20.
Rekonstrukcijom ceste smatra se bitna promjena tehničko – građevinskih karakteristika i konstruktivnih elemenata ceste.
Na rekonstrukciju ceste na odgovarajući se način primjenjuju odredbe ove Odluke koje se odnose na izgradnju ceste.


V. ZAŠTITA
Članak 21.
Na svim nerazvrstanim cestama zabranjen je promet teretnim motornim vozilima čija je masa i osovinsko opterećenje veće od 7.500 kg.
Zabrana iz stavka 1. ovog članka ne odnosi se na prijevoz građevinskog materijala i drugih potreba za mještane koji žive uz tu cestu.
Prijevoz vozilima iznad dopuštenog opterećenja iz stavka 1. ovog članka može se obaviti samo na temelju dozvole za izvanredni prijevoz, ako stanje nerazvrstane ceste i prometa na njoj to dozvoljava.
Dozvola za izvanredni prijevoz može se izdati samo za prijevoz nedjeljivog tereta, ako se ovaj prijevoz ne može obaviti drugim prijevoznim sredstvom.
Uvjeti i način na koji se izvanredni prijevoz može obaviti utvrđuju se u dozvoli za izvanredni prijevoz.
Dozvolu za izvanredni prijevoz na nerazvrstanim cestama izdaje Jedinstveni upravni odjel.
Za izdavanje dozvole za izvanredni prijevoz podnosi se pisani zahtjev Jedinstvenom upravnom odjelu. Zahtjev za izdavanje dozvole za izvanredni prijevoz sadrži: podatke o podnositelju zahtjeva i prijevozniku, podatke o vozilu ili skupu vozila (marka, tip, registarska oznaka), podatke o teretu (vrsta nedjeljivog tereta, dimenzije i masa), ukupnu masu i dimenzije opterećenog vozila te osovinsko opterećenje po osovinama, točnu trasu kretanja nerazvrstanom cestom, te predloženi datum, vrijeme i dinamiku prijevoza.
Ako to zahtijevaju tehničke karakteristike tereta ili stanje ceste, Jedinstveni upravni odjel u postupku izdavanja dozvole za izvanredni prijevoz na nerazvrstanim cestama može od podnositelja zatražiti i prometni elaborat ili statičku provjeru nosivosti pojedinih cestovnih objekata.

Članak 22.
Sve troškove izvanrednog prijevoza (trošak izdavanja dozvole, troškove reguliranja prometa, kao i posebnih mjera osiguranja, potrebne zahvate na samoj cesti i dr.) snosi podnositelj zahtjeva.
Podnositelj zahtjeva, odnosno prijevoznik, dužan je nadoknaditi svaku štetu nastalu na nerazvrstanoj cesti, cestovnim objektima ili prometnoj signalizaciji i opremi, a koja je prouzročena obavljanjem izvanrednog prijevoza.

Članak 23.
Kontrolu osovinskog pritiska ukupne dozvoljene mase vozila na cestama provodi komunalni redar u suradnji s nadležnom policijskom upravom.

Članak 24.
Pravne i fizičke osobe koje u obavljanju svoje djelatnosti prekomjerno koriste nerazvrstane ceste dužne su plaćati naknadu za prekomjernu uporabu nerazvrstanih cesta.
Prekomjerno korištenje nerazvrstane ceste je učestaliji promet teretnih motornih vozila nego što je uobičajeno, a osobito:
-	prijevoz šljunka, kamena, zemlje, drva i sličnog tereta koji se obavlja u većim količinama u svrhu prodaje, izvedbe većih građevinskih radova i sl.,
-	korištenje nerazvrstane ceste kao zaobilazne ceste za promet vozila u slučaju ograničenja prometa na javnoj cesti.
Mjerila za određivanje visine naknade za prekomjerno korištenje nerazvrstanih cesta utvrđuje općinski načelnik.

Članak 25.
Priključak i prilaz na nerazvrstanu cestu mora biti izgrađen tako da ne naruši stabilnost trupa ceste, da ne ugrožava sigurnost prometa, te da ne oštećuje cestu i postojeći režim odvodnje.
Priključke i prilaze na nerazvrstane ceste dužni su održavati vlasnici, odnosno korisnici ili posjednici zemljišta koje graniči s nerazvrstanom cestom.


Članak 26.
Ograda uz cestu može se graditi na udaljenosti od najmanje 1,00 metar od vanjskog ruba nogostupa, jarka, odnosno nožice nasipa ili usjeka, a iznimno ako zbog izgrađenih stambenih ili gospodarskih objekata ili takvih karakteristika terena drugačije nije moguće minimalno 1,00 metar od ruba ceste, ali uz odobrenje Jedinstvenog upravnog odjela.
Ograda uz nerazvrstanu cestu smije se graditi ukoliko se gradi kao uređenje okućnice obiteljske kuće ili stambene zgrade koja je postojeća u smislu zakona o gradnji.

Članak 27.
Vlasnici (korisnici) zemljišta koji graniče s nerazvrstanom cestom dužni su održavati odvodne jarke uz svoje zemljište.
 Pod čišćenjem i održavanjem odvodnih jaraka podrazumijeva se:
-	održavanje u ispravnom i protočnom stanju,
-	produbljivanje jaraka (čišćenje mulja i drugih sastojaka koji onemogućuju normalno otjecanje vode),
-	košenje trave i korova s pokosa i dna jarka,
-	čišćenje mulja iz cijevi kolnih prilaza,
-	izrada i zamjena cijevnih kolnih prilaza min. profila Ø 30 cm.
Ako korisnik zemljišta ne postupi sukladno stavku 1. ovog članka, komunalni redar Općine Stara Gradiška osigurat će izvođenje tih radova na teret korisnika zemljišta.

Članak 28.
Zabranjeno je privremeno ili stalno zauzimanje ceste ili njena dijela, poduzimanje ili izvođenje bilo kakvih radova ili radnji na cesti i njenom zemljišnom pojasu bez suglasnosti Jedinstvenog upravnog odjela.
Za izdavanje suglasnosti iz stavka 1. ovoga članka podnosi se pisani zahtjev Jedinstvenom upravnom odjelu. Uz zahtjev je potrebno priložiti podatke o podnositelju zahtjeva i izvođaču radova, točnu lokaciju, opis i svrhu radova odnosno zauzimanja, planirano vrijeme trajanja zahvata, te skicu privremene prometne regulacije za jednostavnije zahvate (prometni elaborat privremene regulacije prometa za složenije zahvate).
Iznimno od stavka 1. ovoga članka, hitne intervencije radi otklanjanja kvara na komunalnim i drugim instalacijama i uređajima mogu se započeti bez suglasnosti, uz obveznu hitnu dojavu Jedinstvenom upravnom odjelu prije ili neposredno po početku radova, ali uz podnošenje naknadnog zahtjeva u roku od 24 sata.
Za vrijeme obavljanja bilo kakvog zahvata ili radova na cesti mora se postaviti odgovarajuća prometna signalizacija i oprema.
Po završetku radova ili prestanku zauzimanja, podnositelj zahtjeva i izvođač radova dužni su bez odgode, a najkasnije u roku određenom suglasnošću, zauzetu cestu, njezin dio ili zemljišni pojas dovesti u prvobitno stanje o vlastitom trošku, te o tome pisanim putem obavijestiti Jedinstveni upravni odjel.
Ako Jedinstveni upravni odjel prilikom pregleda ili naknadno utvrdi da radovi na dovođenju ceste u prvobitno stanje nisu izvršeni kvalitetno i u skladu s pravilima struke, rješenjem će naložiti podnositelju zahtjeva i izvođaču radova da nedostatke otklone odnosno radove ponovno izvrše u određenom roku, te da nadoknade time nastalu štetu.
Ako se na cesti izvode radovi bez suglasnosti, ako podnositelj zahtjeva ili izvođač ne dovede cestu u prvobitno stanje, ili ako ne otkloni utvrđene nedostatke u roku iz stavka 6. ovoga članka, Jedinstveni upravni odjel će obustaviti radove te izvršenje radova povjeriti trećoj osobi na trošak i rizik podnositelja zahtjeva i izvođača radova, o čemu se donosi rješenje o troškovima.


Članak 29.
U cilju zaštite ceste zabranjeno je:
1.	puštati po cesti i dovoditi na cestu, cestovno zemljište ili cestovni jarak gnojnicu, otpadne ili krovne vode i druge tekućine iz stambenih, poslovnih ili gospodarskih zgrada;
2.	sprečavati normalno oticanje oborinskih voda s ceste, cestovnog zemljišta i odvodnog jarka izgradnjom prepreka ili drugim radnjama na cesti, uz cestu ili odvodnom cestovnom jarku;
3.	okretati traktor ili drugi poljoprivredni stroj na cesti kod obavljanja poljoprivrednih radova i time nanositi zemlju na cestu, cestovno zemljište i odvodni jarak;
4.	voziti traktor ili drugi poljoprivredni stroj cestom prije čišćenja od zemlje ili drugih nečistoća, koja se prosipa ili ostaje na cesti (na čijim se kotačima nalazi zemlja, gnoj ili sl.);
5.	izvoditi radove na cesti ili uz nju koji nisu u vezi s održavanjem i rekonstrukcijom ceste, a kojima se oštećuje cesta i /ili ugrožava promet;
6.	vući po cesti trupce, granje i druge predmete kojima se cesta opterećuje ili na bilo koji način oštećuje;
7.	na cestu i/ili cestovno zemljište stavljati građevinski materijal, drva, drugi materijal ili predmete (reklame, znakove i sl.);
8.	na udaljenosti 2,00 metra od granice cestovnog zemljišta saditi drveće ili postavljati plastove sijena, kukuruzovine i sl.;
9.	uklanjati, premještati, zaklanjati ili oštećivati prometne znakove na nerazvrstanim cestama;
10.	puštati bez nadzora stoku ili perad na cestu, kosine nasipa i usjeka uz cestu;
11.	dolaziti ili silaziti s ceste izvan izgrađenog prilaza na nerazvrstanu cestu; 
12.	paliti travu, korov, građu ili drugi materijal u zaštitnom pojasu nerazvrstane ceste ili u njegovoj neposrednoj blizini;
13.	graditi objekte unutar zaštitnog pojasa nerazvrstane ceste;
14.	obavljati bilo kakvu drugu radnju kojom bi došlo do oštećenja ceste ili dovelo u pitanje siguran promet po njoj.

Članak 30.
U opravdanim slučajevima Jedinstveni upravni odjel ovlašten je zatvoriti cestu ili dio ceste za promet ako cesta nije prohodna te u svim slučajevima kada se uslijed vremenskih nepogoda (obilnog snijega, poledice, odmrzavanja, bujice i dr.) i/ili zapreka cesta ne može osposobiti, odnosno koristiti za promet svih ili pojedinih vrsta vozila.
O poduzetom, odnosno zatvaranju ili dijela cesta na prikladan način obavezno je obavijestiti javnost i nadležnu policijsku upravu, te odmah poduzeti sve potrebne mjere kako bi se cesta osposobila za siguran promet.


VI. NADZOR 
Članak 31.
Nadzor nad provedbom odredaba ove Odluke obavlja komunalni redar.


VI. PREKRŠAJNE ODREDBE
Članak 32.
Novčanom kaznom u iznosu od 700,00 eura, kaznit će se za prekršaj pravna osoba ako:
1.	obavlja izvanredni prijevoz bez dozvole Jedinstvenog upravnog odjela iz članka 21. stavka 3. Odluke,
2.	izgradi priključak ili prilaz na cestu protivno odredbama članka 25. stavka 1. Odluke,
3. 	izgradi ogradu uz cestu protivno odredbama članka 26. Odluke,
4. 	ne održava odvodne jarke uz svoje zemljište sukladno odredbama članka 27. Odluke,
5. 	postupa protivno zabranama iz članka 29. Odluke.
Za prekršaje iz stavka 1. ovoga članka kaznit će se fizička osoba-obrtnik i osoba koja obavlja drugu samostalnu djelatnost novčanom kaznom u iznosu od 400,00 eura.
Za prekršaje iz stavka 1. ovoga članka kaznit će se i odgovorna osoba u pravnoj osobi i fizička osoba novčanom kaznom u iznosu od 150,00 eura.


VII. PRIJELAZNE I ZAVRŠNE ODREDBE
Članak 33.
Stupanjem na snagu ove Odluke prestaje važiti Odluka o nerazvrstanim cestama na području Općine Stara Gradiška („Službeni vjesnik Općine Stara Gradiška" br. 4/14, 8/16, 2/22, 5/23, 6/23, 3/24, 6/24, 2/26 i 7/26).

Članak 34.
	Ova Odluka stupa na snagu osmog dana od dana objave u „Službenom vjesniku Općine Stara Gradiška“.


POPIS NERAZVRSTANIH CESTA NA PODRUČJU OPĆINE STARA GRADIŠKA

	
BROJ
CESTE
	

NAZIV
	

NASELJE
	

K.O.
	

KČBR.
	
DULJINA
Metara

	NC-1
	Trg hrvatskih branitelja
	Stara Gradiška
	Uskoci
	184/61
	760

	NC-2
	Ljudevita Posavskog
	Stara Gradiška
	Uskoci
	184/80
	530

	NC-3
	Kralja Petra Svačića
	Stara Gradiška
	Uskoci
	184/81
	154

	NC-4
	Kralja Tomislava
	Stara Gradiška
	Uskoci
	184/82
	506

	NC-5
	Cvjetni trg
	Stara Gradiška
	Uskoci
	184/83
	289

	NC-6
	Josipa Kozarca
	Stara Gradiška
	Uskoci
	184/84
	223

	NC-7
	Obala slavonskih graničara
	Stara Gradiška
	Uskoci
	208/2-dio, 208/3, 208/4
	1120

	NC-8
	Ljudevita Posavskog – Područna škola
	Stara Gradiška
	Uskoci
	184/49
	66

	NC-9
	Uskoci – odvojak I (Sokak)
	Uskoci
	Uskoci
	212
	280

	NC-10
	Uskoci – odvojak II (Martinovača)
	Uskoci
	Uskoci
	210/1 
	202

	NC-11
	Uskoci – odvojak III (Figurić)
	Uskoci
	Uskoci
	143/4
	265

	NC-12
	Cesta – Gornji Varoš
	Gornji Varoš
	Gornji Varoš
	1488
	1170

	NC-13
	Gornji Varoš – odvojak I (Pejaković)
	Gornji Varoš
	Gornji Varoš
	1486/8
	760

	NC-14
	Gornji Varoš – odvojak II (Sokak)
	Gornji Varoš
	Gornji Varoš
	1498/2
	240

	NC-15
	Gornji Varoš – odvojak III (Protina)
	Gornji Varoš
	Gornji Varoš
	1499
	241

	NC-16
	Donji Varoš – odvojak I (Marjanović)
	Donji Varoš
	Donji Varoš
	415, 416
	840

	NC-17
	Novi Varoš – odvojak I (Milić)
	Novi Varoš
	Novi Varoš
	195
	260

	NC-18
	Novi Varoš – odvojak II (Kladarić)
	Novi Varoš
	Novi Varoš
	166, 196/1-dio
	270

	NC-19
	Mjesna rudina
	Gređani
	Gređani
	1373/2
	155

	NC-20
	Donji Varoš – odvojak II (Selemež)
	Donji Varoš, Pivare
	Donji Varoš
	432-dio, 381/1-dio, 1236-dio
	2120



KLASA: 
URBROJ: 
Stara Gradiška, _______ 2026. god.                                                                                                                          
PREDSJEDNIK                                    
    OPĆINSKOG VIJEĆA
      Tvrtko Beganović                                                                                              
OBRAZLOŽENJE

Odlukom o nerazvrstanim cestama na području Općine Stara Gradiška („Službeni vjesnik Općine Stara Gradiška" br. 4/14, 8/16, 2/22, 5/23, 6/23, 3/24, 6/24, 2/26 i 7/26; u daljnjem tekstu: Odluka) uređeno je upravljanje, građenje, rekonstrukcija i održavanje nerazvrstanih cesta te financiranje i nadzor nad nerazvrstanim cestama na području Općine Stara Gradiška.

Ministarstvo prostornog uređenja, graditeljstva i državne imovine Republike Hrvatske dopisom (KLASA: 040-02/26-03/286, URBROJ: 531-03-26-2) od 02. listopada 2026. godine je u kontekstu nadzora zakonitosti Odluke o dopuni Odluke o nerazvrstanim cestama na području Općine Stara Gradiška (Službeni vjesnik Općine Stara Gradiška“ br. 7/26), a u tom pravcu i temeljne Odluke o nerazvrstanim cestama na području Općine Stara Gradiška („Službeni vjesnik Općine Stara Gradiška“ br. 4/14) kao i svih njenih izmjena (objavljenim u „Službenom vjesniku Općine Stara Gradiška“ br. 8/16, 2/22, 5/23, 6/23, 3/24, 6/24 i 2/26), dalo uputu glede usklađenosti navedene temeljne Odluke o nerazvrstanim cestama i njenih kasnijih izmjena, kao i potonje Odluke o dopuni Odluke o nerazvrstanim cestama, s odredbama Zakona o cestama („Narodne novine“ br. 84/11, 22/13, 54/13, 148/13, 92/14, 110/19, 144/21, 114/22, 04/23, 133/23 i 156/25; u daljnjem tekstu: ZoC), obzirom da osnovanost donošenja valjane odluke kojom se određuju nerazvrstane ceste ima uporište u odredbi članka 107. stavak 3. ZoC-a koja propisuje da jedinica lokalne samouprave vodi jedinstvenu bazu podataka o nerazvrstanim cestama na svom području.
Dosadašnja Odluka, kao i sve njezine izmjene i dopune, donesene su na temelju odredbe članka 109. ZoC-a, a shodno stavu nadležnog ministarstva iz dane upute navedeno ne predstavlja valjanju osnovu za donošenje predmetne Odluke.
Također, nadležno ministarstvo je ukazalo da se pored citirane odredbe iz članka 107. stavak 3. ZoC-a prilikom donošenja odluke kojom se određuju nerazvrstane ceste treba pozvati i na odredbe članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20; u daljnjem tekstu: ZLP(R)S) iz koje proizlazi djelokrug i ovlasti predstavničkog tijela.
Uvažavajući navedeno te sukladno dobivenoj uputi da je predmetnu Odluku i njezine kasnije izmjene potrebno staviti izvan snage zbog nezakonitosti, pristupilo se izradi nove Odluke o nerazvrstanim cestama.

Predloženom novom Odlukom o nerazvrstanim cestama na području Općine Stara Gradiška, usklađenoj na temelju zakonskog uređenja, normirana je materija vezana za nerazvrstane ceste. 
Dakle, predloženom Odlukom definiran je pojam nerazvrstane ceste, pravni status nerazvrstane ceste sukladno ZoC-u, što se podrazumijeva pod nerazvrstanim cestama te sastavni dijelovi nerazvrstane ceste, upravljanje nerazvrstanim cestama i što se podrazumijeva pod poslovima upravljanja, zatim vođenje evidencije o nerazvrstanim cestama i utvrđivanje Popisa nerazvrstanih cesta, poslovi održavanja i način obavljanja djelatnosti održavanja nerazvrstanih cesta, poslovi građenja nerazvrstanih cesta i uvjeti za izgradnju te što se smatra rekonstrukcijom nerazvrstanih cesta, potom mjere zaštite nerazvrstanih cesta te provođenje nadzora nad nerazvrstanim cestama, prekršajne odredbe kojima su propisane kazne za pravne i fizičke osobe, kao i odredbu o stavljanju van snage postojeće Odluke te odredbu o stupanju na snagu predložene Odluke o nerazvrstanim cestama.

Novoizrađenim aktom (predložena Odluka o nerazvrstanim cestama) preuzeta su sve neosporena uređenja i odredbe iz dosadašnje Odluke koja se stavlja van snage predloženom odlukom kojom se uređuje pitanje nerazvrstanih cesta.   

Dakle, predložena Odluka o nerazvrstanim cestama na području Općine Stara Gradiška izrađena je na osnovu pozitivnih zakonskih i podzakonskih propisa koji se odnose na predmetnu materiju koja određuje pitanje nerazvrstanih cesta, kao i dosada primjenjivih odredbi iz dosadašnje Odluke o nerazvrstanim cestama na području Općine Stara Gradiška („Službeni vjesnik Općine Stara Gradiška" br. 4/14, 8/16, 2/22, 5/23, 6/23, 3/24, 6/24, 2/26 i 7/26), koja se predloženom odlukom između ostalog stavlja van snage uslijed nezakonitosti kako to proizlazi iz upute narečenog ministarstva od 02. listopada 2026. godine, obzirom na zakonsku osnovu donošenja predložene odluke sukladno članku 107. stavak 3. ZoC-a.

Na koncu, stavljanjem van snage Odluke o nerazvrstanim cestama na području Općine Stara Gradiška („Službeni vjesnik Općine Stara Gradiška" br. 4/14, 8/16, 2/22, 5/23, 6/23, 3/24, 6/24, 2/26 i 7/26) s danom stupanja na snagu predložene Odluke o nerazvrstanim cestama na području Općine Stara Gradiška izbjegava se mogućnost nastanka tzv. „pravnog vakuuma“ (pravne praznine) u rješavanju pitanja nerazvrstanih cesta, što svrhovito pridonosi pravnoj sigurnosti.
U tom pravcu, donošenjem potpuno nove Odluke o nerazvrstanim cestama s ispravnim pravnim temeljima sprječava se nastanak narečenog „pravnog vakuuma“ te se osigurava da predmetno područje koje određuje nerazvrstane ceste cijelo vrijeme ostane pravno pokriveno.

Zaključno, a sukladno uputi nadležnog ministarstva, predložena Odluka o nerazvrstanim cestama donosi se pozivanjem na odredbe ZoC-a (članak 107.) i ZLP(R)S-a (članak 35.).

Slijedom svega navedenoga, predlaže se donošenje predložene Odluke o nerazvrstanim cestama na području Općine Stara Gradiška.

